## Odluka o dodjeli koncesije društvu Naturalis d.o.o., Vrlika, za zahvaćanje pitke vode radi prodaje (prirodne izvorske) vode na tržištu

### NN 76/2009 (1.7.2009.), Odluka o dodjeli koncesije društvu Naturalis d.o.o., Vrlika, za zahvaćanje pitke vode radi prodaje (prirodne izvorske) vode na tržištu

76 01.07.2009 Odluka o dodjeli koncesije društvu Naturalis d.o.o., Vrlika, za zahvaćanje pitke vode radi prodaje (prirodne izvorske) vode na tržištu

VLADA REPUBLIKE HRVATSKE

1842

Na temelju članka 145. stavka 2. točke 2., a u vezi sa člankom 144. stavkom 3. Zakona o vodama (»Narodne novine«, br. 107/95 i 150/2005), Vlada Republike Hrvatske je na sjednici održanoj 26. lipnja 2009. godine donijela

ODLUKU

O DODJELI KONCESIJE DRUŠTVU NATURALIS d.o.o., VRLIKA, ZA ZAHVAĆANJE PITKE VODE RADI PRODAJE (PRIRODNE IZVORSKE) VODE NA TRŽIŠTU

I.

Vlada Republike Hrvatske (u daljnjem tekstu: Davatelj koncesije) dodjeljuje koncesiju za zahvaćanje pitke vode radi prodaje (prirodne izvorske) vode na tržištu društvu Naturalis d.o.o., Vrlika, Trg dr. Franje Tuđmana b.b., MBS: 1613839 (u daljnjem tekstu: Korisnik koncesije).

II.

Sukladno točki I. ove Odluke, Korisniku koncesije dodjeljuje se koncesija za zahvaćanje vode iz bušenog bunara Cetina 1 (BC-1) na k.č. br. 782/2, k.o. Civljane, na temelju koje stječe pravo zahvaćanja vode u količini od najviše 10 l/s, odnosno najviše 30.000 m3/ godišnje, sukladno vodopravnim uvjetima Hrvatskih voda, Vodnogospodarskog odjela za vodno područje dalmatinskih slivova, Split, klase: 325-03/09-02/61, urbroja: 374-24-3-09-3/TC, od 4. svibnja 2009. godine.

III.

Koncesija iz točaka I. i II. ove Odluke se dodjeljuje na vremensko razdoblje od 30 (trideset) godina, računajući od dana sklapanja ugovora o koncesiji.

IV.

Korisnik koncesije dužan je započeti obavljati djelatnost, radi koje je koncesija dodijeljena, najkasnije u roku od dvije godine od dana potpisa ugovora o koncesiji. O početku obavljanja djelatnosti Korisnik koncesije dužan je pismeno obavijestiti Davatelja koncesije. Ako Korisnik koncesije u danom roku ne započne obavljati djelatnost, radi koje mu je koncesija dodijeljena, ugovor o koncesiji raskinut će se prije isteka vremena na koje je dodijeljena koncesija.

V.

Za dodijeljenu koncesiju, Korisnik koncesije dužan je plaćati godišnju naknadu za koncesiju.

Naknada za koncesiju iz prethodnog stavka utvrđuje se u visini 2,5% prihoda ostvarenog prodajom te vode na tržištu u tekućoj godini korištenja.

Dinamika plaćanja godišnje naknade za koncesiju odredit će se ugovorom o koncesiji.

Korisnik koncesije će platiti jednokratnu naknadu za koncesiju u iznosu od 1,5 iznosa godišnje naknade za koncesiju prema procjeni ostvarenja te naknade u prvoj godini korištenja, te ona iznosi 206.250,00 kuna.

Jednokratnu naknadu za koncesiju Korisnik koncesije će platiti do dana potpisivanja ugovora o koncesiji, a dokaz o uplati predočiti Davatelju koncesije pri potpisu ugovora o koncesiji.

VI.

Na temelju ove Odluke, sukladno članku 146. stavku 4. Zakona o vodama, Ministarstvo regionalnog razvoja, šumarstva i vodnoga gospodarstva sklopit će s Korisnikom koncesije ugovor o koncesiji, kojim će se podrobnije urediti koncesijski odnos.

Ako Korisnik koncesije u roku od 30 (trideset) dana od dana primitka ove Odluke ne potpiše ugovor o koncesiji, gubi sva prava određena ovom Odlukom.

VII.

Danom stupanja na snagu ove Odluke prestaje važiti Odluka o dodjeli koncesije društvu Naturalis d.o.o., Vrlika, za zahvaćanje pitke vode radi prodaje (prirodne izvorske vode) na tržištu (»Narodne novine«, broj 28/2009).

VIII.

Ova Odluka stupa na snagu danom donošenja, a objavit će se u »Narodnim novinama«.

Klasa: 325-01/08-03/03

Urbroj: 5030116-09-3

Zagreb, 26. lipnja 2009.

Potpredsjednica Vlade
i ministrica obitelji, branitelja i
međugeneracijske solidarnosti
Jadranka Kosor, dipl. iur., v. r.

Odluka, NN 76/2009-1842